பாடம் 19
இருவர் தேவனுக்கு முன்பாக வருகிறார்கள்
நோக்கம்: ஜெபத்தில் நாம் தம்மிடம் வர தேவன் விரும்பும் விதத்தைப் பிள்ளைகளுக்குக் காண்பித்தல்.
வேத வாசிப்பு: லூக்கா 18:9-14
மனப்பாட வசனம்: புதிய மனப்பாட வசனம் இல்லை. இதுவரை கற்றுக்கொண்ட பகுதியை மீள்பார்வை செய்யுங்கள்.
தொடக்கப் புள்ளி
வகுப்பிலுள்ள மூன்று பிள்ளைகளைத் தேர்ந்தெடுத்து, பாடத்தைத் தொடங்க ஒரு சிறு நாடகத்தைத் தயார் செய்யுங்கள். ஒரு பிள்ளை கடைக்காரர், மற்ற இருவர் வாடிக்கையாளர்கள். வாடிக்கையாளர்கள் முறையே கடைக்கு வந்து ஏதாவது வாங்க வேண்டும். முதல் வாடிக்கையாளர் பெருமையும் முரட்டுத்தனமும் உள்ள மனப்பான்மையோடும், இரண்டாவது வாடிக்கையாளர் பணிவோடும் நடக்க வேண்டும். கடைக்காரரிடமிருந்து யாருக்கு நல்ல சேவை கிடைக்கிறது என்பதை வகுப்பினர் தெளிவாகப் பார்க்கட்டும்.
இன்றைய போதனையின் முக்கிய குறிப்புகள்
1. இதேபோல ஒருவரிலிருந்து ஒருவர் மிகவும் வேறுபட்டு நடந்த இருவரைப் பற்றி இயேசு ஒரு கதை சொன்னார். இருவரும் ஜெபிக்க ஆலயத்துக்குச் சென்றார்கள். ஒருவன் பரிசேயன்; அதாவது ஒரு மதத் தலைவன், மக்களால் மதிக்கப்பட்டவன். மற்றவன் ஒரு வரி வசூலிப்பவன். இயேசுவின் நாட்களில் அந்த வேலை ஒருவரை அடிக்கடி சமுதாயத்தால் ஒதுக்கப்பட்டவராக ஆக்கியது. வரி வசூலிப்பவர்கள் வெறுக்கப்பட்ட ரோம அரசாங்கத்துக்காக வேலை செய்தது மட்டுமல்ல, அவர்கள் அடிக்கடி நேர்மையற்றவர்களாக இருந்து, மக்களிடம் தேவைக்கு அதிகமாக வசூலித்தார்கள் (லூக்கா 18:10).
2. பரிசேயன் எல்லோரும் பார்க்கக்கூடிய இடத்தில் நின்றான். அவன் ஜெபம் முழுவதும் தான் எவ்வளவு நல்லவன் என்பதையும், பேராசைக்காரர்களும் நேர்மையற்றவர்களும் ஒழுக்கமற்றவர்களுமான மற்றவர்களைவிடத் தான் நல்லவன் என்பதில் தனக்கு எவ்வளவு மகிழ்ச்சி என்பதையும் பற்றியதாயிருந்தது. அங்கே நிற்கிற அந்தப் பொல்லாத வரி வசூலிப்பவனைப்போல் தான் இல்லை என்றும் சொன்னான். தேவனுக்காகத் தான் செய்யும் நற்செயல்களைப் பற்றிப் பெருமையடித்துக்கொண்டான். தேவனுடைய நியாயப்பிரமாணம் ஆண்டுக்கு ஒரு முறை மட்டுமே உபவாசம் இருக்கச் சொன்னாலும், அவன் வாரத்துக்கு இரண்டு முறை உபவாசம் இருந்தான் (18:11-12). தனக்குத் தேவனே தேவையில்லை என்பது போல அந்தப் பரிசேயன் பேசினான்; தேவன்தான் அவன் அவ்வளவு அற்புதமானவனாக இருப்பதற்காக அவனுக்கு நன்றி சொல்ல வேண்டும் என்பது போலிருந்தது!
3. வரி வசூலிப்பவனுடைய ஜெபமும் மனப்பான்மையும் முற்றிலும் வேறுபட்டிருந்தன. பரிசுத்தராகிய தேவனுக்கு முன்பாகத் தான் ஒரு பாவியாக வந்திருக்கிறேன் என்பதை அவன் அறிந்திருந்தான். தனக்கு உதவி செய்து தன்னை இரட்சிக்கும்படி அவன் தாழ்மையோடு தேவனிடம் கேட்டான் (18:13). படம் 19-ஐக் காட்டுங்கள். இருவருக்கும் இடையிலுள்ள வேறுபாடுகளை மீண்டும் சுட்டிக்காட்டுங்கள்.
4. வரி வசூலிப்பவனுடைய ஜெபத்தை தேவன் கேட்டுப் பதிலளித்தார் என்று இயேசு தம்மைக் கேட்டவர்களிடம் சொன்னார். அவன் தன் பாவங்கள் மன்னிக்கப்பட்டு, தேவனோடு உறவு மீட்கப்பட்டவனாக வீடு திரும்பினான். பரிசேயனோ தன் பெருமையோடு மட்டுமே வீடு திரும்பினான் (18:14).
இந்தக் கதைக்கு நமது பதில்
பள்ளியில் தலைமையாசிரியர் உங்கள் வகுப்பறைக்குள் வரும்போது நீங்கள் எப்படி நடந்துகொள்வீர்கள்? பிள்ளைகள் பதில் சொல்ல நேரம் கொடுங்கள். அவர் முன்னால் நாம் பெருமையாகவும் தற்பெருமையாகவும் நடக்கமாட்டோம். அப்படி நடந்தால், நமக்கு அவருடைய உதவியோ தலைமைத்துவமோ தேவையில்லை என்று அவர் நினைப்பார்.
தேவன் நம் தலைவர் போன்றவர் என்று சொல்லலாம்; ஆனால் உண்மையில் அவர் அதைவிட மிக மேலானவர். அவர் நம் படைப்பாளரும் அன்பான தகப்பனுமாயிருக்கிறார். ஆனால் நாம் அவருக்குக் கீழ்ப்படியாத பாவிகள்; எனவே அவரோடு பேசும்போது முதலில் தேவனுடைய மன்னிப்பைக் கேட்க வேண்டும். நமக்கும் அவருக்கும் இடையில் எல்லாம் சரிசெய்யப்பட்ட பின்புதான் நாம் சொல்லும் மற்றக் காரியங்களை தேவன் கேட்பார்.
பெருமையுள்ளவர்கள் தேவனை நம்புவதற்குப் பதிலாகத் தங்களையும் தங்கள் திறமைகளையும் நம்புகிறார்கள்; குணமடைவதற்கு முன் நாகமான் அப்படித்தான் இருந்தான். தேவைப்பட்டால் நாகமானின் கதையைப் பிள்ளைகளுக்கு நினைவூட்டுங்கள். தங்களுக்கு உதவி தேவையில்லை என்று நினைப்பவர்களுக்கு தேவன் உதவ மாட்டார் (18:9, 14).
மனப்பாட வசனத்தைப் பதியவைத்தல்
புதிய வசனம் இல்லை. இதுவரை கற்றுக்கொண்ட பகுதியை (யோவான் 1:10-13) மீள்பார்வை செய்யுங்கள்.
